Draxler, Juraj, minister školstva, vedy, výskumu a športu SR (2015-03-11):
Ďakujem pekne. Vážený pán podpredseda Národnej rady, vážené pani poslankyne, páni poslanci. Dovoľte, aby som na úvod poďakoval za pripomienky a námety, ktoré odzneli v tejto rozprave, ktorú, celkom úprimne hovorím, som vnímal ako dominantne konštruktívnu a naozaj vedenú snahou, aby sme mali kvalitný zákon a aby sme s ním vedeli efektívne pracovať. Dovoľte, aby som povedal niekoľko vecí, ktoré považujem za kľúčové ohľadom toho aspektu tohto zákona, o ktorom sa najviac rozpráva, a to je zavádzanie duálneho vzdelávania. Ešte raz chcem zdôrazniť, že tento zákon si vyžiadali firmy, vyžiadali si ho zamestnávateľské zväzy a združenia a žiadali si ho významní zahraniční investori. Ten stále aktuálne platný zákon o odbornom vzdelávaní a príprave umožnil vznik viacerých pilotných projektov, na ktorých môžeme dnes stavať. Na druhej strane naozaj dnes sa žiada, aby sme otvorili tie dvere duálnemu modelu oveľa širšie. Firma, ktorá plánuje ostať na Slovensku po niekoľko nasledujúcich ďalších rokov, podobne ako firmy, ktoré potrebujú vysoko kvalifikovanú pracovnú silu, tento zákon potrebujú, pretože im bude významne šetriť prostriedky, prostriedky, ktoré dnes musia vynakladať na často veľmi nákladné preškoľovanie pracovnej sily. Keď sa stretávam so zamestnávateľmi, keď sa stretávam so zahraničnými investormi, vrátane investorov, ktorí sú združení v obchodných komorách, tak mi dokonca hovoria o pomerne extrémnych prípadoch, kde sú nútení preškoľovať napríklad kuchárov na kovoobrábačov a podobne. Tento zákon zároveň významne pomôže školám, ktoré budú môcť uzatvárať silné spojenectvá s firmami, ktoré sú významnou značkou, ktoré pomáhajú pritiahnuť žiakov ku kvalite, a pomáha to tým samotným žiakom alebo teda študentom, ktorí získajú možnosť kvalitnejšej praktickej prípravy, získajú lepšiu, pevnejšiu perspektívu pracovného zaradenia a koniec koncov získajú aj možnosť zarábať priamo tým, že si zarábajú tvorením hodnôt v rámci praktickej prípravy, v niektorých prípadoch to môže ísť až do stovák eur mesačne. No a v konečnom dôsledku tento systém môže pomáhať aj pedagogickým pracovníkom, ktorí sú na stredných odborných školách, pretože firmy celkom prirodzene majú záujem, aby mali kvalitných inštruktorov, a predpokladáme, že v mnohých prípadoch využijú služby práve pedagogických pracovníkov, ktorí dnes pôsobia v rámci stredných odborných škôl. Zároveň chcem povedať, že nie je pravda, že študent sa učebnou zmluvou k niečomu zaväzuje. Áno, zákon dáva možnosť, tak ako to bolo doteraz, uzatvárať aj zmluvu o budúcej zmluve. Chcem len poznamenať, že toto je naozaj niečo, čo je nad rámec učebnej zmluvy. V žiadnom prípade učebná zmluva nevyžaduje, aby tam bol nejaký pevný záväzok zamestnať sa, na druhej strane záväzok zo strany zamestnávateľov poskytnúť to, to zamestnanie. To len na vyjasnenie. Záverom chcem povedať, že za tento návrh zákona sa výrazne postavili na tlačovej konferencii na pôde ministerstva školstva minulý týždeň v stredu rozhodujúce zamestnávateľské zväzy a združenia, podobne ako bilaterálne obchodné komory, pretože, ešte raz chcem zopakovať, na tento zákon čakajú, tento zákon im výrazným spôsobom otvorí dvere, pomôže im, aby sa spolupodieľali na praktickej príprave žiakov, študentov, ktorí priamo po tom, ako opustia brány škôl, budú pripravení nastúpiť pracovať s technológiou, modernou technológiou, s ktorou sa budú zaúčať počas štúdia na strednej odbornej škole. Od septembra nám nevznikne duálne vzdelávanie v takom rozsahu, v akom ho majú v Nemecku, Rakúsku alebo vo Švajčiarsku, ale týmto zákonom otvoríme dvere, aby sme sa od septembra vedeli učiť, ako s duálom pracovať a ďalej ho v ďalších rokoch rozvíjať. A preto vás chcem poprosiť ešte raz o podporu tohto zákona a zároveň ďakujem za pozornosť. Skončil som.